Predkladacia správa

	Návrh Rozvojového programu priorít verejných prác na roky 2002 - 2004 predkladá minister výstavby a regionálneho rozvoja SR na rokovanie vlády Slovenskej republiky na základe Plánu práce vlády SR na rok 2001 a zákona Národnej rady Slovenskej republiky č. 254/1998 Z. z. o verejných prácach.

	Podkladmi pre vypracovanie predloženého návrhu boli Rezortné rozvojové programy na roky 2002 - 2004 a Rozvojové programy krajov na roky 2002 - 2004, schválený Rozvojový program priorít verejných prác na roky 2001 - 2003 a predikcia kapitálových výdavkov štátneho rozpočtu na roky 2001 - 2004. 

Pre zabezpečenie kontinuity návrhu Rozvojového programu priorít verejných prác na roky 2002 - 2004  so schváleným Rozvojovým programom priorít verejných prác na roky 2001 - 2003 bol začiatkom roku 2001 vykonaný štátny dozor. Pri výkone štátneho dozoru bol zároveň usmernený postup spracovávania rozvojových programov 2002 - 2004 rezortov a krajov s cieľom zabezpečiť ich predloženie Ministerstvu výstavby a regionálneho rozvoja SR v požadovanom termíne.

Návrh Rozvojového programu priorít verejných prác na roky 2002 - 2004 je pre rok 2002 zostavený v súlade Východiskami štátneho rozpočtu na rok 2002, schválenými vládou SR a v rokoch 2003 a 2004 rešpektuje Strednodobý finančný výhľad na roky 2003 a 2004.

V rozvojových programoch verejných prác na roky 2002 - 2004 predkladatelia uplatnili požiadavky na začatie 365 rozvojových verejných prác s  predpokladanými nákladmi 137 442,5 mil. Sk, z ktorých je 108 051,4 mil. Sk stavebných.

Ministerstvo výstavby a regionálneho rozvoja SR z vyššie uvedeného počtu rozvojových verejných prác, navrhovaných na začatie v rozvojových programoch verejných prác na roky 2002 - 2004 rezortov a krajov, zaradilo do návrhu Rozvojového programu priorít verejných prác na roky 2002 - 2004 spolu 103 verejných prác do 12 - ich prioritných oblastí.

V predkladanom materiáli sú zapracované pripomienky z medzirezortného pripomienkového konania, ako aj závery Porady ekonomických ministrov zo dňa 
9. júla 2001, ktorá odporúčala preveriť reálnosť predložených verejných prác, zahrnutých v programe. Opodstatnenosť navrhovaných verejných prác sa vykonala na konferenčnom rokovaní zástupcov zainteresovaných správcov rozpočtových kapitol dňa 19. júla 2001.  

Materiál bol prerokovaný v Rade hospodárskej a sociálnej dohody dňa 
18. júla a z dôvodu nesúhlasu Konfederácie odborových zväzov SR a Asociácie zamestnávateľských zväzov a združení SR bol prepracovaný v zmysle ich pripomienok a opätovne predložený na jej rokovanie dňa 7. augusta 2001. 
    
Návrh Rozvojového programu priorít verejných prác na roky 2002 - 2004 je na rokovanie vlády SR predložený bez rozporov a odporúčaný na schválenie.